A Tanács határozata
(1998. október 5.)
a Finn Köztársaság, az Osztrák Köztársaság és a Svéd Királyság Európai Unióhoz történő csatlakozásának, valamint az Uruguayi Forduló során a mezőgazdasági tárgyalásokon elért eredményeknek, többek között a meglévő kedvezményes rendszer javításának figyelembevétele céljából, az egyrészről az Európai Közösségek és azok tagállamai, másrészről Románia között létrejött Európa-megállapodás kereskedelmi vonatkozásainak kiigazításáról szóló jegyzőkönyv megkötéséről
(98/626/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 113. cikkére, összefüggésben a 228. cikk (2) bekezdésének első mondatával,
tekintettel a Bizottság javaslatára,
mivel az egyrészről az Európai Közösségek és azok tagállamai, másrészről Románia között létrejött, az Európa-megállapodás kereskedelmi vonatkozásainak kiigazításáról szóló jegyzőkönyvet - a továbbiakban: "jegyzőkönyv" - jóvá kell hagyni, tekintettel az Osztrák Köztársaság, a Finn Köztársaság és a Svéd Királyság Európai Unióhoz történő csatlakozása, valamint az Uruguayi Forduló mezőgazdasági tárgyalásain elért eredmények, többek között a meglévő kedvezményes rendszer javítása figyelembevételére;
mivel a Bizottságot fel kell hatalmazni arra, hogy meghozza a jegyzőkönyvben foglaltak végrehajtására szolgáló intézkedéseket, különösen a mezőgazdasági alap- és feldolgozott termékek tekintetében;
mivel az 1595/97/EK [1] és a 656/98/EK rendelet [2] által a Közösség előzetesen végrehajtotta a mezőgazdasági alap- és feldolgozott termékekre vonatkozó jegyzőkönyv egyes rendelkezéseit; mivel ezért megfelelő intézkedéseket kell hozni a fenti rendeletek alapján alkalmazott, valamint a jegyzőkönyvben előírt kedvezményes rendszerek közötti zökkenőmentes átmenet biztosítására;
mivel az Európai Közösség és Románia között létrejött, a textiltermékek kereskedelméről szóló, az Európa-megállapodáshoz csatolt kiegészítő jegyzőkönyvet legutóbb a 96/224/EK határozat [3] módosította,
A KÖVETKEZŐKÉPPEN HATÁROZOTT:
1. cikk
A Finn Köztársaság, az Osztrák Köztársaság és a Svéd Királyság Európai Unióhoz történő csatlakozásának, valamint az Uruguayi Forduló során a mezőgazdasági tárgyalásokon elért eredményeknek, többek között a meglévő kedvezményes rendszer javításának figyelembevétele céljából, az egyrészről az Európai Közösségek és azok tagállamai, másrészről Románia között létrejött Európa-megállapodás kereskedelmi vonatkozásainak kiigazításáról szóló jegyzőkönyvet - a továbbiakban: "jegyzőkönyv" - a Közösség nevében jóváhagyják.
A jegyzőkönyv szövegét csatolták e határozathoz.
2. cikk
(1) E határozat alkalmazásának részletes szabályait a Bizottság az 1766/92/EGK rendelet [4] 23. cikkében, vagy - adott esetben - a közös piacszervezéséről szóló egyéb rendeletek megfelelő rendelkezéseiben, a 3448/93/EK rendeletben [5] vagy a 3066/95/EK rendeletben [6] megállapított eljárásnak megfelelően fogadja el.
(2) E határozat hatálybalépésétől fogva a Bizottság által a 3066/95/EK rendelet 8. cikke és a 656/98/EK rendelet alapján elfogadott, a jegyzőkönyvben foglalt engedmények végrehajtásáról szóló minden szabályra vonatkozóan az (1) bekezdést tekintendő irányadónak.
3. cikk
A jegyzőkönyv 6. cikkében előírt értesítést a Közösség nevében a Tanács elnöke küldi el.
Kelt Luxembourgban, 1998. október 5-én.